b'\n_START_ARTICLE_\nInskripsiyon sa Binatbat na Tanso ng Laguna\n_START_PARAGRAPH_\nAng Inskripsiyon sa Binatbat na Tanso ng Laguna ay siyang pinakalumang kasulatan na natagpuan sa kasaysayan ng Pilipinas. Natagpuan ito sa lawa ng Laguna ni Ginoong Ernesto Lacerna Legisma noong 1989. Nakalilok sa lapad na tansong ito ang petsa ng kaganapan ng nasabing panahon at nagsasaad ng panahon ng saka 822 na tumutukoy sa ika-21\xc2\xa0ng Abril, taong 900. Napag-aralan din na ang mga salita na nakalimbag dito ay lumang Malay, lumang Habanes, Sanskrito at sinaunang Tagalog o kilalang "abyang" sa katutubong salita. Sa kasulatang ito, sinabi na ang isang huwarang tawo na si Namwaran ay naka alpas sa pagkakautang na may halaga ng timbang ng ginto na 1 kati at 8 suwarna o katumbas ng 865 na gramos. Nakasaad din sa lumang kasulatan ang mga pangalan ng bayan at barangay tulad ng Tondo, Pulilan at Pila na pawang nasa palibot ng rehiyon ng katagalugan sa Luzon. Ang pagkakatuklas ng sinaunang kasulatang ito ay nagpahayag na matibay na katunayan tungkol sa pakikipag-ugnayan ng mga sinaunang sibilisasyon  sa Luzon sa iba\'t ibang lahi ng mga tao sa Asya na tinutukoy ang mga lumang kaharian ng India gaya ng kaharian ng Srivijaya. Isa ngang may kahalagahang paksa sa kasaysayan ng mga sinaunang lipunan sa kapuluang Pilipinas na hindi pa lubos na nababatid sa kasalukuyan.\n_START_SECTION_\nPagkakatuklas\n_START_PARAGRAPH_\nAng kasulatang ito ay natagpuan noong 1989 sa Ilog Lumbang malapit sa lawa ng Laguna ng isang lalaki na kumukuha ng buhanging panghalo sa semento. Sa pag-aakala niya na may halaga ito, sinubok niyang ipagbili ito sa mga kolektor ng antigo at dahil walang naghangas na kumuha nito, nakarating ito sa wakas sa Pambansang Museo ng Pilipinas. Sa pagkakalagak nito sa Pambansang Museo makalipas ng isang taon, isang antropolohista na nagngangalang Ginoong Antoon Postma ang nakapuna at nagkainteres sa bagay na ito. Ang kaniyang kaalaman sa salitang Mangyan at mga panulat Kawi sa Timog-silangang Asya ay nag-udyok sa kaniya na pag-aralan ang sinaunang kasulatan na nakalimbag sa tanso. Nang maisagawa na niya ang pag-aaral, naisalin ang kasulatan sa tanso at natuklasan ang taon ng kaganapan sa kasaysayan nito, taong 822 na ayon sa lumang kalendaryo ng Hindu, pumatak sa ika-21\xc2\xa0ng buwan ng Abril, taong 900. Nangangahulugan lamang na higit pang matanda ito sa pagkakatuklas ni Ferdinand Magellan sa Pilipinas sa taong 1521, at maiuugnay sa pagdalaw ng opisyal ng Song ng Tsina sa kapuluan noong taong 972.'